Nordjyllands Politi bad tidligere tirsdag om hjælp til at finde en ung mand, der 2. november begik vold mod en buskontrollør. Nu har en 23-årig selv meldt sig.

Nordjyllands Politi efterlyste tirsdag en ung mand, som har begået vold mod en buskontrollør. Voldsepisoden skete torsdag den 2. november klokken 17.06 på buslinje 13 i Borgergade i Aalborg. En ung mand har nu meldt sig til Nordjyllands Politi, der sigter den 23-årige. - Mandspersonen er anholdt og sigtet for vold mod nogen i offentlig tjeneste og efter juridisk vurdering forventes anholdte løsladt med henblik på senere retslig efterspil, skriver Nordjyllands Politi i en pressemeddelelse. Hændelsen skete da en buskontrollør kom ind i bussen og bad om at se gerningsmandens billet, skubbede den unge mand kontrolløren baglæns ud af bussen og ned af trapperne ved bussens bagindgang, hvorefter gerningsmanden løb fra stedet. Buskontrolløren landede på cykelstien og pådrog sig skader på højre hånd, det ene knæ og i ansigtet.